Christen Christian Dreyer Collin
Store norske leksikon,Språk og litteratur,Litteraturvitenskap,Litteraturforskere og kritikere
Christen Christian Dreyer Collin var en norsk litteraturhistoriker og utgiver. Han tok embetseksamen med innstilling i 1887 og var dosent i europeisk litteratur fra 1895 og professor fra 1914.
I 1895 skrev han en rekke artikler i Verdens Gang om kunstens forhold til moralen. Samme år ble artiklene trykket i Kunsten og moralen; bidrag til kritik af realismens digtere og kritikere sammen med et par større avhandlinger.Han interesserte seg mest for dikterverkenes idéinnhold, og angrep både 1880-årenes naturalisme og 1890-årenes dyrkelse av «kunsten for kunstens skyld», mens blant annet Gunnar Heiberg, Nils Kjær og Georg Brandes svarte skarpt tilbake. Senere fortsatte han polemikken i Kampen om kjærlighed og kunst (1913).Essaysamlingen Studier og portrætter (1901) handler mest om fremmed litteratur. Bjørnstjerne Bjørnson; hans barndom og ungdom (1902–1907, ny utgave 1923) bygger blant annet på opplysninger fra Bjørnson selv, og er et viktig kildeskrift.Collin ville kombinere de historiske vitenskapene med sosiologiske, naturvitenskapelige og medisinske studier. Disse synsmåtene preger disse bøkene:  Leo Tolstoi og nutidens kulturkrise (1910)  Brorskapets religion og den nye livsvidenskap (1912)  Det geniale menneske (1914)  Vintersolhverv (1916) Under første verdenskrig var han tilhenger av ententen og utgav Verdenskrigen og det store tidsskifte (1917). Han fortsatte sine sosiologiske og litterære betraktninger i disse bøkene:  Livskunst (1917)  Den hvite mands sidste chanse (1922)  Ved en ny tids frembrud (1922) Collin grunnla og redigerte også tidsskriftet Atlantis (1918–1925). Brevvekslingen mellom Collin og Bjørnson, som ble utgitt i 1937, er en verdifull litteraturskatt. Les mer i Store norske leksikon Christen Collin i Norsk biografisk leksikon Norges litteraturhistorie Litteratur Bjørnson, Bjørnstjerne & Christen Collin: Bjørnstjerne Bjørnsons og Christen Collins brevveksling 1889-1909, utg. ved Dagny Bjørnson Sautreau, 1937 Lauritsen, P.: Chr. Collin og Georg Brandes, 1958, 2 b. («Tidstavle over Christen Collins Liv og Skrifter»: 455-59)